Title: Biografi Tokoh Rao Sumbangan dan Jasa Terhadap Pembangunan Malaysia
Description: Etnik Rao (Rawa) merupakan salah satu suku Melayu yang telah banyak menyumbangkan jasa dan kepakaran mereka kepada tamadun negara.  Etnik ini mula berhijrah dari Sumatera Barat, Indonesia ke negara ini semenjak kurun ke-5 Masihi kerana merantau dan berdagang. Tetapi apabila berlaku Perang Paderi 1816-1833 di Rao, ramai penduduknya melarikan diri ke Tanah Melayu kerana tidak tahan menghadapi keperitan hidup di bawah pemerintahan penjajah Belanda. Apatah lagi Rao jatuh ke tangan Belanda, pejuang dan pendekar perangnya diburu dan diseksa menyebabkan mereka meninggalkan tanah Rao mencari tempat perlindungan termasuk ke Tanah Melayu. Di Malaysia, diaspora Rao terdapat di beberapa tempat tertentu seperti di Perak, Pahang, Selangor, Negeri Sembilan, Kelantan, Pulau Pinang, Kedah, Terengganu dan Johor. Justeru penulisan buku Biografi Tokoh Rao: Sumbangan dan Jasa Terhadap Pembangunan Malaysia merakamkan biografi ringkas yang meliputi ketokohan, sumbangan serta peranan yang dimainkan oleh 33 personaliti etnik ini dalam mengangkat tamadun sebuah negara bangsa. Hakikatnya, buku ini adalah sebuah dokumentasi penting kepada pengkaji yang ingin mengenali lebih dekat terhadap peranan dan sumbangan etnik Rao di Malaysia.